Добры дзень, дарагія сябры!

Рады вітаць вас!

Сёння ў мяне цікавая прапанова гуртам змайстраваць анёла – ахоўніка з папяровай лазы.

Анёл – ахоўнік патрэбен усім - і дарослым, і дзятве. Ён захавае нас ад усяго нядобрага, надасць сілы і моцы. Дарэчы, наш выраб – выдатнае ўпрыгожванне дзіцячага пакоя, навагодняй ялінкі, добры сувенір для тых людзей, хто дарагі нашаму сэрцу.

Ну што, сябры, вы са мной. Мы пачынаем, некалькі нескладаных крокаў і анёл у нашых руках.

Помніце :

“З РАМЯСТВОМ ДРУЖЫЦЬ - У ЗГОДЗЕ ЖЫЦЬ!”

Для работы нам спатрэбіцца:

12- 13 доўгіх папяровых лазінак, нажніцы, па жменьцы настойлівасці і добрага настою.

**Крок 1**

Тры лазінкі для асновы замацоўваем у папяровай скрынцы, адлегласць паміж кожнай з іх 3 см.

**Крок 2**

Складзем асновы трохвугольнікам і пачынаем плесці. Вось так.

**Крок 3**

Пускаем у работу тры доўгія лазінкі, старанна заплятаем іх вакол асновы. Канец лазінкі пакідаем.

**Крок 4**

Анёлу патрэбны крылы. Адну лазінку разразаем на тры часткі і пачынаем уплятаць іх у аснову. За цэнтаральную лазінку асновы, яшчэ некалькі разоў.

**Крок 5**

Зразаем лазінкі асновы, старанна сціскаем. Так, як зрабіў я. Можна карыстацца прышчэпкай.

**Крок 6**

Вымаем асновы з папяровай скрынкі. Пасля дзве папяровыя лазінкі звіваем шчыльным клубком, нібы ніткі намотваем. Вось так.

**Крок 7**

Акуратна, пры дапамозе драўлянай шпажкі робім месца, рассоўваем віткі ўбакі. Прымацоўваем галаву да тулава.

**Крок 8**

Пры дапамозе нажніц падстрыгаем пярынкі, падраўноўваем анёлу крыльцы.

 Садзім нашага анёлка на драўляную шпажку альбо папяровую лазінку і ўпрыгожваем як падабаецца. Я зрабіў вось так, а што атрымалася ў цябе?

Дзякуй за цярпенне, дзякуй за старанне, няхай анёл – ахоўнік будзе заўсёды побач і зберажэ вас ад нягод.

Заўсёды ваш, творчы і натхнёны, дзядзька Бульбаш!